Mikkel Bjørn (DF), 2025-04-24:
Det er jo egentlig ikke overraskende, at Socialdemokratiet nu igen forsøger at sminke deres egen samvittighed med følelsesladede beskyldninger mod Dansk Folkeparti, fordi vi nægter at støtte et lovforslag, der vil åbne dørene på vid gab for, at udlændinge uden varig tilknytning til Danmark skal kunne forsørges af de danske skatteydere.
Så kaster man efterfølgende om sig med anklager om, at det er, fordi vi ikke vil hjælpe voldsramte kvinder.
Det er både usmageligt og gennemført uredeligt.
For det handler ikke om hjælp til voldsramte kvinder.
Det handler om, at man med det her lovforslag med åbne øjne vil udvide retten til velfærdsydelser til udenlandske statsborgere.
Det er selvfølgelig lettere at kritisere end at tage ansvar for, hvad det egentlig er, man gør, altså at Socialdemokratiet og regeringen igen og igen åbner kassen for udenlandske statsborgere uden skyggen af krav om hverken tilknytning, loyalitet eller danskhed.
Man lader, som om man i kraft af nye erkendelser værner om de danske værdier, mens man systematisk undergraver dem med sin egen politik.
Vi i Dansk Folkeparti har fra første dag sagt det meget klart: Velfærdsydelser er ikke en menneskeret for hele verden.
De er et privilegium for dem, som har bidraget til Danmark, og som reelt hører til her.
Så er hr. Frederik Vad forarget over, at man vil stille et krav om, at udenlandske statsborgere skal forsørge sig selv, men det krav burde jo være stillet, allerede den dag de mennesker stod ved den danske grænse.
Hvis de mennesker skulle være lukket ind, hvad jeg gerne vil skabe tvivl om om mange af dem overhovedet skulle have været, så skulle man da fra begyndelsen have stillet krav om, at de mennesker skulle forsørge sig selv.
Det er da ikke danske skatteydere, der skal finansiere, at mennesker kommer til Danmark og beder om ophold, og så efterfølgende skal betale for, at mennesker i årevis skal have sociale ydelser af den danske stat.
Det er netop det princip, som Socialdemokratiet gang på gang har svigtet.
De vil gerne spille stramme i medierne, men når de står i Folketingssalen, stemmer de igen og igen sammen med venstrefløjen og Radikale Venstre imod reelle stramninger af dansk udlændingepolitik.
Man taler om tredje erkendelser, mens man stemmer for at give statsborgerskab til islamister og velfærdsydelser til mennesker, der knap nok har sat foden i landet.
Det er Dansk Folkeparti, der står fast, og som ikke bøjer sig for skåltaler, EU-doktriner og humanitært spin.
Vi siger det, som det er, og vi har konsekvent kæmpet for, at Danmark ikke skal være socialkontor for hele verden.
Det burde Socialdemokratiet nok prøve en gang, men det kræver selvfølgelig, at man også har politisk rygrad.
Jeg ved ikke, hvad det er for et lovforslag, hr. Frederik Vad har læst, men det her lovforslag handler ikke om at sende nogen ud af landet, lige så vel som Dansk Folkepartis afvisning af forslaget ikke handler om at sende nogen ud af landet.
Dansk Folkepartis afvisning af det her forslag handler om, at Dansk Folkeparti som et parti, der altid har stået på danskernes side i dansk udlændingepolitik, ikke kan bakke op om markante lempelser af dansk udlændingepolitik, eksempelvis at vi skriver EU-Domstolens praksis, som jeg ved hr. Frederik Vads egne partifæller har været arge kritikere af, ind i dansk retspraksis.